**KINCSET ÉR PREVENCIÓS PROGRAM**

A “Kincset ér” program egy 2013-ban indult, a komáromi óvodákban és iskolákban megvalósulógyermek-ifjúsági prevenciós programsorozat, amelynek célcsoportját a Komárom Város területén lévő óvodák, általános és középiskolák tanulói alkotják – mintegy 2800 fő.

A program komplex, minden általános és középiskolára, az óvodák nagycsoportosaira kiterjedő egészségfejlesztési projekt. Célja a testi-lelki jóllét, egészségi állapot fejlesztése. A hatékonyabb, többoldalú ismeretszerzés és a kívánt szellemi és érzelmi hatás elérése érdekében évfolyamonként 1-1 - az adott korosztály szempontjából releváns - témakör ismereteit több megközelítésben, több csatornán keresztül juttatja el a gyerekeknek, figyelembe véve az életkori sajátosságokat. Elvárt eredmény, hogy az így átadott elméleti tudás és gyakorlati tudnivalók révén az egészségtudatos magatartás beépüljön a gyerekek mindennapjaiba, automatizmusként életük része legyen a későbbiekben is. A program hatékonyságát növeli a folytonosság is, hiszen általa a gyermek már óvodás korától kezdve a kamaszkorán át egészen fiatal felnőtté válásáig minden évben találkozik az egészséges életmód szemléletével. A projektben a gyermek nem passzív befogadó, hanem saját kompetenciáit felülvizsgálni képes és a helyes viselkedésformák kialakítására alkalmas partner, aktív résztvevő.

A program létrehozásának egyik célja az volt, hogy a már meglévő egészségnevelési foglalkozásokat, jól működő „prevenciós sejteket” egybefogja, az egyes elemeket következetesen egymásra építve komplex rendszerré alakítsa. További célkitűzés volt, hogy az egészségfejlesztés minden komáromi oktatási intézményben egységesen valósulhasson meg. A 2013-as akkreditáció kapcsán az intézményvezetőkkel és a városban tevékenykedő szakemberekkel történt többszöri megbeszélés után egy szakmai konszenzuson alapuló tematika került elfogadásra, melyben az előadások témájukban egymásra épülnek órarend szerinti beosztásban nagycsoportos óvodás kortól egészen a középiskola 12. évfolyamáig. Fontos volt a témák tervezésénél az egyes korcsoportokban, hogy a gyerekek körében sajnos egyre korábban jelentkező helytelen viselkedésformákat (dohányzás, alkohol-, drogfogyasztás, egészségkárosító ételek, italok fogyasztása, felelőtlen szexuális élet stb.) figyelembe véve valóban preventív jellegű legyen az ismeretszerzés, illetve a szerzett ismereteket az adott korosztály valóban alkalmazni tudja készségszinten (elsősegélynyújtás, környezetvédelem, állatvédelem stb.). **Az előadások a kisgyermekkortól késő kamaszkorig tartó életszakasz legfontosabb kérdésköreit ölelik fel. Ennek megfelelően az óvodás és kisiskolás korosztály számára elsősorban játékos, kreatív foglalkozásokra kerül sor pl. a személyi higiéné, a**z egészséges táplálkozás, a biztonságos közlekedés vagy a szelektív hulladékgyűjtés témakörében. **A kamaszok esetében az előadások anyaga érinti az egészségmegőrzést, egészséges életmódot (mozgás, táplálkozás, alvás, vízfogyasztás) a baleset- és bűnmegelőzést, a drogprevenciót, a szexuális felvilágosítást, serdülőkori testi-lelki változásokat, illetve a személyiségfejlődést, önismeretet, családi életre való nevelést is.**

A program elsősorban a következő problémákra szeretne választ adni

* hazánkban vezető haláloknak számítanak a keringési rendszer betegségei, a daganatos megbetegedések, a légzőszervek és az emésztőrendszer betegségei
* a fiatalokat veszélyeztető káros szenvedélyek (dohányzás, alkohol, drog) és egyéb abúzusok (internet, TV, videojáték) negatív hatásai az országos trendhez igazodva Komáromban is egyre inkább megfigyelhetők, ráadásul egyre fiatalabb korban
* a fiatalok körében vezető halálok a közlekedési baleset
* túl korai szexuális élet, és a felelőtlen szexuális magatartás a fiatalok körében
* mozgásszegény, egészségtelen életmód

A program projektszemléletű, évfolyamonként 1 témát dolgoz fel, sokféle módon körüljárva, többféle információs csatornát, sokféle előadót bekapcsolva a minél komplexebb elsajátítás érdekében. Minden témakör előadását hozzáértő szakemberek végzik, akik az adott korosztálynak valóban használható tudást nyújtanak. A programban mintegy 50-60 szakember dolgozik, a szakmai megvalósításba bevonásra kerülnek a helyi védőnők, iskolai szociális munkások, rendőrök, mentőszolgálat munkatársai, népegészségügyi és környezetvédelmi szakemberek stb. Az előadók szakirányú végzettséggel rendelkeznek.

Az egyes témakörök korcsoportonkénti meghatározása az oktatási intézmények munkatársaival és az előadókkal való egyeztetés során került kialakításra annak érdekében, hogy a résztvevők az adott problémára megfelelő időben kapjanak választ a lehető leghatásosabbá téve a prevenciós munkát.

A végrehajtás során megtörtént a program előmonitorozása is a nemzetközi HBSC felmérés alapján a hetedik, kilencedik és tizenegyedik évfolyamban, azzal a céllal, hogy visszajelzés érkezzen a program eredményességéről, és sor kerülhessen az esetlegesen szükségessé váló módosításokra.

A Kincset ér program keretén belül jelent meg az Almacsutka c. kiadvány is, amelyben a könyv szerzői a legérzékenyebb korosztály, a gyermekek egészségének védelmével kapcsolatos tanulmányokat, segédanyagokat sorakoztatnak fel. A könyvben megjelent, helyi szakemberek (óvónők, óvodavezetők, gyermekorvosok tollából született írások) mind az egészség megőrzését hangsúlyozzák, gyermekeknek is érthető nyelven. A módszertani könyvecske segítségül szolgál a szülőknek és nagyszülőknek a rosszul rögzült életviteli szokásaik megváltoztatásához. A kiadvány sikerét mutatja, hogy már több kiadást is megért, ill. folyamatban van a legújabb, átdolgozott kiadás.

A Kincset ér program egyedülálló az országban, amely példa nélküli összefogást eredményez a városban működő különböző szakmai szervezetek, szakemberek – Komárom Város Egészségügyi Alapellátási Szolgálata, Iskolaorvosi Szolgálat, Fogorvosi Szolgálat, Komáromi Rendőrkapitányság, Védőnői Szolgálat, Katasztrófavédelmi Igazgatóság, Családsegítő Szolgálat, Magyar Vöröskereszt - között. A programnak köszönhetően a nagycsoportos óvodásoktól kezdve az általános iskolásokon át egészen a középiskolásokig több ezren tesznek szert gyakorlati tudásra az egészséges életmód és a higiénia területén, aminek az egészségmegőrzés és prevenció terén remélhetőleg mérhető eredményei lesznek. A program elsődleges célkitűzése a diákok egészségtudatos életmódjának kialakítása és megtartása, egészségmegőrző szemléletforma, öntudatosság, döntési képesség kialakítása, ismereteinek helyes és összefüggő alkalmazása.

Hosszú távú célja pedig Komárom város egészségi állapotának egységes javítása, melyet a megfelelő szemlélettel rendelkező gyermek populáció későbbi léte – képzettség-egészségügyi állapot összefüggés alapján -, továbbá a családra, mint egységre történő hatása szavatol. Ezek alapján látható, a hosszú távú cél kialakításához a program folyamatos, megszakítatlan, hosszú távú futtatása szükséges.